Nagy Károly (csillagász)

Nagy Károly (Révkomárom, 1797. december 6. – Párizs, 1868. március 2.) magyar matematikus, csillagász.

Élete
Református családban született. Apja gyógyszerész volt, az ő nyomdokaiba lépett. 1824-ben megszerezte a legmagasabb gyógyszerészeti fokozatot, a „doctor chemiae” címet. Korán megtanult latin, német és francia, majd angol és arab nyelven.

Bécsben Joseph Johann von Littrow mellett gyakornokoskodott két évig, közben magántanításból élt. Itt ismerte meg Károlyi Lajos grófot is, akinek a pénzügyeit ezután rendbetette.

Az 1830-as lengyel szabadságharc leverése után  a lengyel emigránsokat francia úti okmányokkal támogatta.

Franciaországban megismerkedett François Jean Dominique Arago francia  fizikus-csillagásszal, aki később a bicskei csillagvizsgáló tervezésében segítette őt.

1832-ben a Magyar Tudományos Akadémia elődje, a Magyar Tudós Társaság levelező tagnak választotta. 1836-ban lett rendes tag. Ő tartotta a kapcsolatot az Amerikai Filozófiai Társasággal, amerikai utazásáról beszámolókat írt folyóiratba.

Ekkoriban ismerte meg Charles Babbage-et, akivel később aktív levelezésben állt a legújabb számológépek működéséről, és Georg Simon Plössl optikust, aki elsőrangú csillagászati műszereket készített.

Több magyar nyelvű ismeretterjesztő- és tankönyvet írt a matematikáról, felnőtteknek és gyerekeknek egyaránt.

1836-ban ismerkedett meg Batthyány Kázmér gróffal, akinek gazdasági ügyeit vezette. Ő tanította meg a magyar nyelvre is a grófot, megismertette őt Vörösmarty Mihállyal, valamint Széchenyi István, Wesselényi Miklós és Kossuth Lajos politikai nézeteivel.

Csillagászati táblázatokat is szerkesztett ekkoriban évkönyv számára, cikkeket írt üstökösökről, de hullócsillagokról és távcsövekről is. Szorgalmazta a méterrendszer bevezetését, de ez csak halála után 6 évvel valósult meg. Magyar nyelvű ég- és földgömböket készített, a magyarításban részt vett Bajza József, Bugát Pál és közeli barátja, Vörösmarty Mihály is. Az akkori szokástól eltérően nem művészi képekkel telehintett éggömböt csinált.

A hazai mértékrendszer szabványosításának szószólója. 1839-től szorgalmazta a méterrendszer hazai bevezetését, 1844-ben, Párizsban saját költségén vásárolt is egy-egy platinából készült méter, kilogramm és liter etalont, azonban azok csak jóval később, 1874-ben váltak hivatalos hitelesítő ősmértékké.

1841-ben Pozsonyban névtelenül jelent meg „Daguerréotyp” című műve, amely a korabeli társadalmat mutatja be és elemzi, néhol javaslatokat is tesz.

1847-ben Bicskére költözött, megtakarításából 11 és fél holdas birtokot vett Batthyány Kázmér gróftól, amin csillagászati obszervatóriumot kezdett el létesíteni. Az 1848–49-es forradalom és szabadságharc után feljelentés alapján letartóztatják, mint felforgató republikánust (a csillagvizsgáló előtt amerikai zászló benyomását keltő zászló volt, de nem kívánta a királyság megszüntetését, csak alkotmányos királyságot). Szabadulása után külföldre ment, a csillagvizsgálót az államnak adományozta.

Bécsben,  majd haláláig Párizsban élt. Itt találkozott újra a gróffal (a gróf a Szemere-kormányban külügyminiszter volt a szabadságharc alatt), aki hamarosan meghalt.

Életének, munkásságának kutatására és ápolására, 2007-ben megalakult a Nagy Károly Csillagászati Alapítvány. Nevét viseli a 115059 Nagykároly kisbolygó.

Művei
Elemi arithmologia : arithmographia : 1. r. Arithmetika : számírás különös jegyekkel, Bécs, 1835
Elemi arithmologia : arithmographia : 2. r. Algebra : számírás közönséges jegyekkel, Bécs, 1837
A kis számító, Bécs, 1837
A kis geometra, Bécs, 1838
Daguerreotyp, Pozsony, 1841
Az égi és földtekék használata. Bécs, 1840. Online
Considérations sur les comètes. Párizs, 1862. Online
Die Sonne und die Astronomie. Leipzig, 1866. Online

Források
 Horvai Ferenc: Egy romantikus csillagász, Nagy Károly csillagászata, Meteor 2004/12

További információk 
 Kondor Gusztáv: Emlékbeszéd Nagy Károly a M. T. Akadémia rendes tagja fölött. Értekezések a mathematikai tudományok köréből (5. 1). Magyar Tudományos Akadémia, Budapest, 1877.
 A Nagy Károly által kiadott Babbage-féle logaritmus-tábla
 Dr. Balázs Lajos: A csillagdaalapító földbirtokos 1. rész 
 Vargha Domokosné: A „nagy ábránd”, Egy reformkori polihisztor, Nagy Károly
 Márton József: Egy elfelejtett tudós, Nagy Károly reformtörekvései Magyar Tudomány 1999/7
 Holl András: Nagy Károly, Charles Babbage és a számoló masinák MEK

Magyar csillagászok
Magyar matematikusok
Református magyarok
Magyar gyógyszerészek
MTA-tagok
Emigráns magyarok
Komáromiak
Bicskeiek
1797-ben született személyek
1868-ban elhunyt személyek
Magyarok, akikről kisbolygót neveztek el